
Vedtaket er truffet administrativt som Utvalg for Plan, levekår og utmark etter delegert myndighet fra kommunestyret.


Saksopplysninger
Bardu kommune viser til søknad mottatt 21. juli 2026 fra Asbjørn Josefsen på vegne av Bardu Grunneierlag SA.

Det søkes om unntak fra den ordinære båndtvangen i perioden 1.–20. august 2026 for bruk av stående fuglehunder under rypetaksering. Takseringen skal gjennomføres i samarbeid med Statskog og etter anbefalt metodikk fra Norsk institutt for naturforskning (NINA).

Arbeidet skal utføres av godkjent personell og hunder tilknyttet grunneierlagets takseringsgruppe. Søknaden gjelder takseringslinjer i følgende områder:

· Istindlia
· Gråhøgda
· Hompan
· Bjørn

De aktuelle takseringslinjene fremgår av kart i vedlegg.

Hjemmelsgrunnlag
Det følger av lov 4. juli 2003 nr. 74 om forsvarlig hundehold (hundeloven) § 6 første ledd at hunder i perioden fra og med 1. april til og med 20. august skal holdes i bånd eller være forsvarlig inngjerdet eller innestengt.

Etter hundeloven § 9 første ledd bokstav e kan kommunen ved forskrift eller enkeltvedtak fastsette unntak fra sikringsreglene for blant annet særlige bruksformål og avgrensede områder.

Selv om det gis unntak fra båndtvangen, gjelder hundeholderens alminnelige aktsomhets- og kontrollplikt etter hundeloven. Aktiviteten må også gjennomføres i samsvar med viltressursloven, naturmangfoldloven og reindriftsloven.

Kommunens vurdering
Rypetakseringen skal gi kunnskap om rypebestanden og inngår som grunnlag for en kunnskapsbasert og bærekraftig viltforvaltning. Dette er et relevant og saklig bruksformål som kan omfattes av unntaksbestemmelsen i hundeloven § 9 første ledd bokstav e.

Takseringen er avgrenset til et bestemt tidsrom og til konkrete takseringslinjer. Den skal utføres av personell og hunder som er godkjent for formålet. Kommunen legger også vekt på at tilsvarende taksering er gjennomført i de samme områdene tidligere år.

Naturmangfoldloven
Kommunen har vurdert saken etter naturmangfoldloven §§ 7–12 og § 15.

Kunnskapsgrunnlaget består av søknaden, kartfestede takseringslinjer, opplysninger om tidligere års taksering og den beskrevne metodikken for gjennomføringen. Formålet med tiltaket er nettopp å fremskaffe bedre kunnskap om rypebestanden.

Bruk av løs hund i den ordinære båndtvangsperioden kan likevel medføre risiko for forstyrrelse av vilt, beitedyr og tamrein. Denne risikoen reduseres ved at tillatelsen avgrenses geografisk og tidsmessig, og ved at det stilles vilkår om godkjente hunder og hundeførere, kontroll med hundene og umiddelbar innkalling dersom vilt eller beitedyr forstyrres.

Etter kommunens vurdering vil takseringen, når vilkårene i vedtaket følges, ikke medføre vesentlig risiko for unødig skade på vilt eller en uakseptabel samlet belastning på naturmangfoldet. Føre var-prinsippet anses ivaretatt gjennom avgrensningen og vilkårene i vedtaket.

Tiltakshaver er ansvarlig for eventuelle kostnader ved nødvendige skadeforebyggende tiltak. Bruk av godkjent personell, trente hunder og fastsatte takseringslinjer vurderes som den mest skånsomme gjennomføringsmåten.

Beitedyr og reindrift
Det kan være sau, øvrige beitedyr og tamrein i eller i nærheten av de aktuelle områdene. Alle som ferdes i områder hvor rein beiter, skal etter reindriftsloven § 65 vise hensyn og opptre med varsomhet. Jf. også reindriftsloven § 66.

Kommunen legger derfor til grunn at takseringen på forhånd samordnes med berørte grunneiere og aktuelt reinbeitedistrikt. Takseringen skal ikke gjennomføres dersom den kan forstyrre rein, beitedyr, flytting eller annet pågående arbeid med reinen.

På denne bakgrunnen vurderer kommunen at det kan gis et avgrenset unntak fra båndtvangen.

Vedtak
Med hjemmel i lov 4. juli 2003 nr. 74 om forsvarlig hundehold (hundeloven) § 9 første ledd bokstav e gir Bardu kommune Bardu Grunneierlag SA unntak fra båndtvangen for bruk av stående fuglehunder under rypetaksering i perioden 1.–20. august 2026.

Tillatelsen gjelder bare langs de kartfestede takseringslinjene i Istindlia, Gråhøgda, Hompan og Bjørn som fremgår av vedlegg.

Tillatelsen gis på følgende vilkår:
1. Takseringen skal gjennomføres som organisert rypetaksering langs de kartfestede takseringslinjene. Det skal benyttes godkjente hunder og hundeførere, og hundene skal til enhver tid være under forsvarlig kontroll. Hundene skal straks kalles inn dersom de nærmer seg eller forstyrrer vilt, beitedyr eller tamrein. 
2. Bardu Grunneierlag SA er ansvarlig for at nødvendig samtykke fra berørte grunneiere eller andre bruksberettigede foreligger før takseringen starter. 
3. Takseringen skal ikke gjennomføres dersom den kan forstyrre rein, flytting, samling eller annet pågående arbeid med reinen.  
4. Bardu kommune skal før oppstart underrettes om datoene for takseringen og hvilke områder som skal takseres. Melding sendes til postmottak@bardu.kommune.no med kopi til oddbjorn.johannessen@bardu.kommune.no.

Tillatelsen kan trekkes tilbake dersom vilkårene ikke overholdes, eller dersom aktiviteten medfører fare eller vesentlig ulempe for vilt, beitedyr eller tamrein.

Klageadgang 
Vedtaket kan påklages til Bardu kommune. Klagefristen er 3 uker regnet fra den dagen da brevet kom fram til påført adressat. Det er tilstrekkelig at klagen er postlagt innen fristens utløp. 

Klagen skal sendes skriftlig til Bardu kommune. Angi vedtaket det klages over, den eller de endringer som ønskes, og de grunner du vil anføre for klagen. Dersom du klager så sent at det kan være uklart for oss om du har klaget i rett tid, bes du også oppgi når denne melding kommer frem.

